ועדת הכספים, כנסת 20, פרוטוקול מספר 1160, 2018-11-13 10:09

משה גפני: בוקר טוב.

משה גפני: אני מתכבד לפתוח את ישיבת ועדת הכספים.

משה גפני: הבוקר הזה ליבנו עם תושבי הדרום, עם החיילים שנמצאים שם.

משה גפני: צר לנו מאוד על מה שהיה בלילה.

משה גפני: אנחנו שולחים תנחומים למשפחות ההרוגים ושולחים החלמה מהירה לפצועים.

משה גפני: אנחנו כמובן מקווים שהשלב הזה או הסבב הזה של המלחמה שגורם הרבה מאוד נזק יסתיים.

משה גפני: אנחנו בוועדת הכספים, כמו תמיד וגם הפעם, נשתדל לעשות מהר את התרומה שלנו לגבי פיצוי האנשים שנגרמו להם נזקים גם בבתים וגם בכל האזור.

משה גפני: נעשה כל מאמץ על מנת שהבעיות האלה ייפתרו.

משה גפני: כל מה שתלוי בוועדת הכספים, נעשה זאת, כמו בעבר, כמה שיותר מהר.

משה גפני: אני מקווה שנוכל להתגבר על זה ואנחנו מתפללים לקודש ברוך הוא שהסבב הזה יסתיים וכי היריות, הטילים והמלחמה שמתנהלת שם תסתיים ויהיו כמה שפחות נפגעים.

משה גפני: אנחנו עוברים לסדר היום.

משה גפני: החיים כנראה חזקים יותר.

משה גפני: אנחנו עוסקים באישור מוסדות ציבור לעניין סעיף 46 לפקודת מס הכנסה (רשימה שסימנה: 13-248-18).

משה גפני: ארז, בבקשה.

ארז אורעד: בוקר טוב לכולם.

ארז אורעד: כבוד היושב ראש, חבר הכנסת משה גפני, אני מתכבד להביא בפניכם את רשימת אישור מוסדות ציבור לעניין סעיף 46 לפקודת מס הכנסה.

ארז אורעד: מספר הרשימה הוא 13-248-18.

ארז אורעד: הרשימה הזאת כוללת מוסדות ציבור במגוון רחב של כל פעילויות החברה האזרחית.

משה גפני: רשימה די גדולה באופן יחסי.

ארז אורעד: כן.

ארז אורעד: 101 מוסדות ציבור שמובאים לאישור ועדת הכספים.

ארז אורעד: אנחנו משתדלים לעמוד בקצב של הבקשות.

ארז אורעד: יש הרבה בקשות בשנים האחרונות.

ארז אורעד: כאמור, אני מביא את זה לאישור ועדת הכספים.

ארז אורעד: כאמור, מספר הרשימה הוא 13-248-18 והיא מונה 101 מוסדות ציבור מכל מגוון הפעילויות של החברה האזרחית במדינת ישראל.

משה גפני: אמרנו, רשימה ארוכה של 101 מוסדות.

משה גפני: אני קודם כל רוצה לדעת האם יש בעיות עם הרשימה מבחינת ניהול תקין.

ארז אורעד: בשלב זה אני לא רואה כאן את נציגת משרד המשפטים.

ארז אורעד: גתית אמורה להגיע.

ארז אורעד: היא החליפה את בנימין למקין.

ארז אורעד: אני רק רוצה לדווח לוועדה שכל הרשימה הזאת עוברת בהתאם לנוהל לפני כן למשרד המשפטים, לרשות התאגידים, לרשם העמותות ושם בודקים ורואים אם יש אישור ניהול תקין או אין.

ארז אורעד: במקרים בהם אין אישור ניהול תקין, זאת אומרת, יש אישור של הגשת מסמכים, אנחנו מציינים זאת ואנחנו גם נותנים אישור לשנה.

משה גפני: רשות התאגידים ורשם העמותות זה אותו אחד.

ארז אורעד: רשות התאגידים למעשה תחת הגג של רשם העמותות, רשם החברות.

משה גפני: למה אתה אומר פעמיים?

משה גפני: למה אתה אומר רשות התאגידים ורשם העמותות?

ארז אורעד: כי יש גם חל"צ, חברות לתועלת הציבור ברשם החברות.

ארז אורעד: רשם החברות, רשם העמותות, רשם המפלגות ורשם ההקדשות, כולם נמצאים תחת גג אחד.

משה גפני: זה מעניין אותי לגבי משהו אחר.

משה גפני: אתה אמרת שזה עבר את רשם התאגידים ועבר את רשם העמותות.

משה גפני: מה ההבדל ביניהם?

ארז אורעד: למעשה זה אותו מקום אחד.

משה גפני: כן.

משה גפני: את זה אני יודע.

משה גפני: אבל למה אמרת פעמיים?

שגית אפיק: מה הסמכויות של אלה ומה הסמכויות של אלה?

שגית אפיק: יש סמכויות שונות לרשם התאגידים לעומת רשם העמותות בהקשר של עמותות?

ארז אורעד: לא.

ארז אורעד: זה רק לעניין של אישור ניהול תקין.

ארז אורעד: הם מציינים לנו שיש אישור ניהול תקין.

ארז אורעד: אני מזכיר לוועדת הכספים שכאן אתם מאשרים רק עמותות שיש להם אישור ניהול תקין וההסדר שאנחנו עשינו בשנים האחרונות על מנת לקצר את הטווחים, כי לוקח שנתיים לקבל אישור ניהול תקין.

ארז אורעד: על מנת לקצר את הטווח שעמותה צריכה לעבוד, אנחנו מסתפקים באישור הגשת מסמכים.

ארז אורעד: מי שנותן את האינדיקציה הזאת, זה למעשה רשם התאגידים, אותה גברת גתית שאמורה להיות כאן.

מיקי לוי: כמה עמותות, אם בכלל, הורידו מסך והשאירו אותנו תלויים באוויר?

ארז אורעד: מה זאת אומרת הורידו מסך?

מיקי לוי: בדיוק כמו שחברה מורידה מסך ונעלמת לנו.

ארז אורעד: לעמותות אין את סעיף 6 לחוק החברות.

ארז אורעד: לא חל הנושא של הרמת מסך.

ארז אורעד: לעמותה יש חברים.

ארז אורעד: לא נתקלתי בפעילות כזאת.

מיקי לוי: אני שמח.

ארז אורעד: רשם העמותות, אם יש בעיה עם עמותה, הוא קורא לפירוק שלה והוא מפרק אותה.

ארז אורעד: הוא הולך לבית משפט.

ארז אורעד: לגבי רשם התאגידים.

ארז אורעד: חוק החברות כולל בתוכו את סעיף 345 חל"ץ, חברה לתועלת הציבור.

ארז אורעד: המטרות של חברה לתועלת הציבור הן שונות מחברה רגילה.

ארז אורעד: חברה רגילה, המטרות שלה הן הצעת רווחים לבעלי המניות שלה.

ארז אורעד: זאת אומרת, רווח.

ארז אורעד: קפיטליסטים.

ארז אורעד: קפיטל.

ארז אורעד: חברה לתועלת הציבור, היא חברה שאמורה לפעול לטובת המטרות של התוספת השנייה של חוק החברות ושם כלולות של דת, תרבות, חינוך, צער בעלי חיים.

ארז אורעד: יש הרבה מטרות מודרניות ודרך אגב, ועדת פרישר באה לאמת את המטרות האלה בחקיקה בתוך סעיף 9(2) לפקודת מס הכנסה ולכן חידדתי ואמרתי שיש גם חברות שהן גם מקבלות אישורים כמוסדות ציבור.

משה גפני: עורכת הדין גתית, בבקשה לשבת ליד השולחן.

משה גפני: עשיתי כל מאמץ להמתין אבל תשתדלי לבוא בזמן.

משה גפני: לרשימה הזאת שהביא ארז, האם יש לך הערות?

גתית שומכר: לא.

גתית שומכר: אין הערות.

משה גפני: יש ניהול תקין וכל מה שמופיע.

גתית שומכר: יש אישור ניהול תקין או אישור על הגשת מסמכים.

ארז אורעד: הנה, גם היא הדגישה, על עמותות וחברות לתועלת הציבור.

ארז אורעד: הוא שאל אותי למה הזכרתי את רשם התאגידים ואת רשם העמותות.

משה גפני: חברות לתועלת הציבור, זה ברור.

משה גפני: אבל ההבדל בין רשם התאגידים לבין רשם העמותות.

משה גפני: האם יש הבדל?

גתית שומכר: רשות התאגידים מאגדת רשמים כמו רשם המפלגות, רשם העמותות, רשם ההקדשות.

משה גפני: אני יודע.

משה גפני: הוא גם רשם המפלגות והוא גם רשם העמותות.

משה גפני: הכול.

משה גפני: אני שואל האם יש הבדל בסמכויות או שזה אותו דבר, רשם התאגידים ורשם העמותות.

גתית שומכר: לראש רשות התאגידים יש את כל הסמכויות כרשם העמותות.

משה גפני: למה קוראים לזה בשני שמות?

גתית שומכר: הם למעשה איגדו בשנת 2006 את כל הרשמים תחת רשות אחת וראש רשות התאגידים הוא למעשה כל הרשמים.

מיקי לוי: איזה רשמים מתחת לראש רשות התאגידים?

מיקי לוי: אני מבין שהוא יושב למעלה ויש מתחתיו צלעות.

גתית שומכר: יש סגנית ראש רשות התאגידים לענייני מלכ"רים שתחתיה מסופחות גם חברות לתועלת הציבור וגם מוסדות.

גתית שומכר: היא קיבלה את הסמכויות של ראש הרשות והיא למעשה מנהלת את היחידה.

גתית שומכר: יש סגנית שהיא לזרוע העסקית שאלה חברות ושותפויות ולה ניתנו סמכויות מראש הרשות והיא מנהלת את היחידות הללו.

מיקי לוי: למעשה ראש רשות התאגידים הוא משרד-על שאחראי על כל אלה שמתחתיו.

גתית שומכר: כן.

גתית שומכר: הוא האציל סמכויות לשתי הסגניות שלו.

מיקי לוי: החכמנו.

מיקי לוי: לא ידענו.

שגית אפיק: איך אתם בודקים אישור ניהול תקין מול העמותה?

גתית שומכר: העמותה או חברה לתועלת הציבור למעשה כל שנה צריכה להגיש מכלול של דיווחים, דוח כספי, אם זה מחזור מעל מיליון ו-200,000 שקלים - הוא צריך להיות מבוקר על ידי רואה חשבון, דוח מילולי, חמשת מקבלי שכר גבוה, תשלום אגרה.

גתית שומכר: העובדים שהם עובדים מינהליים והם רואי חשבון בודקים המסמכים הללו וככל שהדיווחים הוגשו ואין אינדיקציה מבחינתנו שהיא מונעת במועד של מתן אישור ניהול תקין, אנחנו נותנים אישור ניהול תקין.

גתית שומכר: על אישור ניהול תקין יש איזושהי הערה שמשקפת למעשה את הבדיקה שאנחנו עושים, שזה רק הגשת דיווחים.

גתית שומכר: זה לא אומר שאין איזשהו ליקוי בהתנהלות העמותה, אבל בדקנו את הדיווחים ולנו אין איזושהי אינדיקציה שכרגע מונעת מאתנו לתת לה אישור ניהול תקין.

משה גפני: משה העוזר שלי אומר לי שכתב לי והתקשר – עכשיו הוא אומר לי, אני לא מכיר את זה – ליאור לפיד, עמותה מספר 86, זרעים של שלום.

משה גפני: הוא אומר שהוא לא הגיש את הבקשה הזאת, הוא לא היושב ראש שלה ויתכן שאחרים הגישו אבל הוא לא חתם על דוחות.

משה גפני: אי לא רוצה לומר מה אני מריח בעניין הזה אבל הוא לא מכחיש שהוא בעמותה אלא הוא אומר שהוא לא היושב ראש ולא הוגשו דוחות.

משה גפני: הוא שמע שזה מונח על סדר היום לאישור.

משה גפני: אתה יכול להסתכל רגע?

משה גפני: אני לא מכיר את זה.

משה גפני: אין לי כאן כל עמדה.

משה גפני: אני רק אומר מה הוא אמר.

ארז אורעד: מהבדיקה שלנו, למעשה יש כאן שני חברי הנהלה - איל רונדל וליאור לפיד.

ארז אורעד: הדרישה שלכם הייתה לציין לפחות אחד מהם.

ארז אורעד: רשומים לי כאן שני חברי הנהלה.

משה גפני: מה אתה מציע לנו לעשות?

משה גפני: הוא מודיע שהוא מבקש לא לאשר את זה.

משה גפני: הוא אומר שהוא חבר בהנהלה אבל לא הוגשה הבקשה והוא לא היושב ראש.

ארז אורעד: תאריך ייסוד ההנהלה הוא 6 בפברואר 1997, אז נוסדה העמותה.

ארז אורעד: הוגשה בקשה לאחר כ-10 שנים.

ארז אורעד: זאת אומרת, ב-2018.

ארז אורעד: זה שהוא חבר העמותה, אין עוררין על כך.

משה גפני: אתה יודע מי חתום על הבקשה ועל הדוחות?

ארז אורעד: אני יכול לבדוק.

ארז אורעד: לא הבנתי, הוא מבקש לא לאשר?

משה גפני: לא לאשר.

ארז אורעד: הוא כחבר ועד ההנהלה מבקש לא לאשר?

משה גפני: כן.

משה גפני: אני לא יודע.

משה גפני: יש לי הערכה לגבי מה שקורה שם.

משה גפני: אני בכלל לא מכיר את האנשים.

ארז אורעד: אני מוכן לבדוק את זה.

ארז אורעד: זה מאוד מפתיע אותי הדבר הזה.

ארז אורעד: כחבר ועד, יש את כל הנושא של התקנות המצוי, יש את אסיפת החברים והוא לא יכול להחליט כחבר ועד, לקום מחר בבוקר ולומר שהוא לא רוצה.

ארז אורעד: זאת אומרת, אפשר לקרוא לנציגי העמותה אלי לשימוע ולבדוק אתם.

משה גפני: בסדר.

משה גפני: ברשותכם, נאשר את הרשימה, כולל הסעיף הזה, סעיף 86, ואני אגיש רביזיה על סעיף 86 כדי שתשב אתם ותבדוק שאין כאן איזו בעיה.

משה גפני: אם אין בעיה, אתה תבוא ותאמר שאין בעיה ואני אסיר את הרביזיה.

ארז אורעד: כמו שעשינו בדיון הקודם.

משה גפני: כן.

משה גפני: כך עשינו.

משה גפני: האמת היא שהוא צריך לשלוח מכתב אבל הוא כנראה לא הספיק.

משה גפני: אגב, אני שם לב שהרשימות גדלות מפעם לפעם.

משה גפני: ראשית, אתם עובדים כנראה מהר ועובדים בסדר וזה חשוב מאוד מכיוון שיש דברים שהמדינה יורדת מהם ולא נותנת אותם.

איתן ברושי: אדוני היושב ראש, אם תגדיל לקו העימות ואזורי עדיפות ל-50 אחוזים, הרשימה תגדל.

איתן ברושי: אני קורא לך.

משה גפני: מה זה 50 אחוזים?

איתן ברושי: במקום 35 אחוזים הטבות.

משה גפני: תגיש הצעת חוק.

איתן ברושי: יחד אתך.

משה גפני: יחד אתי.

משה גפני: אני אחתום אתך.

משה גפני: תגיש.

איתן ברושי: אני רוצה להציע את זה גם פורמלית.

איתן ברושי: אני חושב שדווקא על רקע מה שקורה עכשיו בדרום, ואני אתייחס לזה אחר כך בהערה לסדר, אני מבקש לומר שיכולה להיות הבחנה בין הטבה כאשר למשל אומרים לבית חולים פוריה שיגייס 40 מיליון שקלים להקים מחלקת שיקום, לבין ההטבות של עשירי העולם, לאיכילוב ולשניידר.

איתן ברושי: לכן אני מציע, חבריי במשרדי הממשלה, ליצור דיפרנציאציה לפי מפות העדיפות ולהגדיל את ההטבה.

איתן ברושי: גברתי היועצת המשפטית, האם זה סביר שנגדיל את ההטבה לישובים שמראש מקבלים פחות?

איתן ברושי: אתם יודעים שבישראל יש חוק מאוד מעניין לפיו כל הנחלים זורמים לים וכל הכסף לתל אביב.

איתן ברושי: בואו ננסה להשתלט על החוק הזה.

משה גפני: יש חוק כזה, זה בסדר גמור, אבל אם אתה רוצה להיות רציני בעניין הזה, תעשה את מה שאני עשיתי בפעמים קודמות.

משה גפני: אני הגדלתי את ההטבות שיש בסעיף 46.

משה גפני: נדמה לי שהגדלתי את זה פעמיים.

משה גפני: כדי לשנות בעניין של סעיף 46, זאת חקיקה.

משה גפני: מה שאתה אומר נשמע הגיוני.

משה גפני: יכול להיות שאם אנחנו נתחיל לדון בעניין הזה, יתברר שזה קשה לעשות את זה ואי אפשר לעשות את זה אבל יתחיל לזרום חלק של העניין ובתנאי שאתה מניח הצעת חוק.

משה גפני: אם אתה שואל אותי, אני אחתום אתך על הצעת החוק אבל נצטרך לבוא בדברים עם הממשלה, במקרה הזה עם האגף שעוסק בסעיף 46, האגף של ארז.

איתן ברושי: סיכמנו.

משה גפני: אנחנו כמובן נצטרך לעסוק עם השר בעניין הזה.

משה גפני: זאת דרך המלך.

משה גפני: זאת לא אמירה שהיא רק אמירה חיצונית.

משה גפני: זאת אמירה מעשית.

משה גפני: אני לא מאמין שנצליח לשנות כך שיהיו אזורים בהם זה יהיה יותר גבוה.

משה גפני: לא יודע.

איתן ברושי: חוק עידוד השקעות הון עובד כך.

משה גפני: חוק עידוד השקעות הון, מטבע בריאתו הוא כזה.

איתן ברושי: נכון.

משה גפני: סעיף 46 מטבע בריאתו הוא לא כזה.

משה גפני: מי בעד אישור הרשימה 13-248-18?

משה גפני: מי נגד?

משה גפני: מי נמנע?

משה גפני: בעד – 4

משה גפני: נמנעים – אין

משה גפני: הרשימה אושרה פה אחד.

משה גפני: על סעיף 86 אני מגיש רביזיה אבל ברגע שאתה אומר שבדקת את זה והכול בסדר, וכי יכול להיות שזאת בעיה פנימית שם, אני מסיר אותה.

משה גפני: אני עושה זאת ליתר זהירות.

משה גפני: אני לא מכיר ואני לא יודע.

משה גפני: יכול להיות שזה סתם משהו פנימי שם.

משה גפני: אני סומך עליך שאתה תאמר לנו שהתברר שהדוחות נחתמו כדין והבקשות הוגשו כדין.

ארז אורעד: אני אבדוק ואני אמציא לכאן גם מכתבים ממנהלי העמותה.

משה גפני: אני לא צריך יותר מדי.

משה גפני: אם זה בסדר, זה בסדר.

ארז אורעד: בשביל השקט הנפשי שלי, אני רוצה לבדוק.

משה גפני: תודה רבה.

משה גפני: אני מודה לכם.